Sharoney | Muse Productions
Sharoney was MUSE se heel eerste kunstenaar. Haar treffer, EEN KEER doen reeds ongelooflik goed op radiostasies landswyd. Sy gaan nog groot opskudding maak in die musiekbedryf. Onthou gerus haar naam...
Sharoney is 18 jaar oud, vol lewenslus en matrikuleer eersdaags aan die Hoërskool Hugenote in Springs, waar sy ook grootgeword het.
Vir hierdie talentvolle sangeres is 'n droom besig om bewaarheid te word. Haar eerste twee enkelsnitte – EEN KEER en HEMEL OP AARDE is pas uitgereik en die ontvangs vanaf radio en die publiek is oorweldigend! Die meesterbrein agter hierdie uitreikings is Hugo Ludik – Muse Productions www.museproductions.co.za (stigterslid van die uiters populêre groep ADAM en ook Kwêla aanbieder). Hugo het Sharoney se talent raakgesien toe sy vir die groep ADAM 'n voorvertoning gedoen het. Die vrug van daardie aand is hierdie twee splinternuwe liedjies asook die musiekvideo van EEN KEER wat eersdaags vrygestel word – en dit is net die begin! Muse Productions het aan Sharoney die geleentheid gegee om haarself aan die mark bekend te stel met oorspronklike liedjies geskryf deur Hugo Ludik en Reynardt Hugo.
Sharoney het sangles begin neem toe sy agt jaar oud was. Gedurende 2010 is sy verkies as lid van die span wat Suid-Afrika in Los Angeles sou verteenwoordig en in 2011 neem sy deel aan Beyond 2000 se Suid-Afrikaanse Nasionale kampioenskappe vir die uitvoerende kunste se sang afdeling. Tydens haar deelname gedurende 2012 aan die South African Talent Championships (SATCH), waartydens sy baie positiewe terugvoer ontvang het, het sy finaal besef dat sang haar eerste liefde is. Sy is ook lid van die Performer Corner en was ook deur die regiseur At Strydom genader om 'n rol in sy produksie WASEM te speel. 'n Meisie van vele talente!
Haar familie is vir haar utiers belangrik. Hulle is 'n baie hegte gesin en kuier gereeld saam. Sy is baie lief vir sport en het op vele geleenthede vir haar skool se hokkie span uitgedraf en is ook 'n passievolle rugby en biltong geesdriftige, hou daarvan om kaalvoet te loop, te dans, te kuier en te lag!. Sharoney is 'n gewone meisie wat hou van gewone dinge. Sy is lief vir haar land, taal, volk en mense en sy is gelukkig, hier en nou. Sy raak wel ongelukkig wanneer die mensdom nie respek vir die skepping toon nie.
Sy kyk op na haar pa. Hy is haar mentor. Hy het haar geleer van hard werk en uithou al is dit hoe moeilik.
Hierdie meisie van Springs staan met haar voete plat op die aarde. Sy is beslis oppad om in Suid-Afrika se harte in te kruip met haar pragtige glimlag, ennergieke uitkyk op die lewe en mooiste stem!
Die musiekvideo – EEN KEER
EEN KEER word eersdaags uitgereik en is beslis een van die beste musiekvideos, vervaardig deur Fathom Media, nog. In Sharoney se eie woorde:
"Die musiek video was 'n ongelooflike ondervinding! Ek het so baie by Jay van Fathom Media en sy span geleer! Dit is wonderlik om die geleentheid te kry om saam met groot name in die bedryf te werk en te kon sien hoe die prentjie lyk wat hulle in die lirieke sien. Ek self sou die prentjie nie anders wou hê nie. Die video is lig, jonk en "funky" en ek is absoluut mal daaroor, veral die gedeeltes wat buite geskiet is. Ek is mal oor die buitelewe, son , somer en die natuur. Dit was sommer 'n bonus om my passie in die natuur te kon uitleef."